RTMC sal busongeluk ondersoekFoto: ParamedicsSAPSandFirefightersSouthAfrica/Facebook Die minister van vervoer, Fikile Mbalula, het Dinsdag met skok en hartseer kennis geneem van ŉ busongeluk wat die lewens van 10 mense geëis het. Ongeveer 60 mense is beseer tydens die ongeluk in Colenso in KwaZulu-Natal. Die Eldo-bus, wat van Durban na Johannesburg op pad was, het op die N3 naby die Bergville-afrit omgeslaan. “Baie van ons mense maak staat op openbare vervoer om lang afstande in die land af te lê,” het Mbalula gesê. Hy het sy meegevoel betuig met die families en geliefdes van diegene wat omgekom het. Die Padverkeersbestuurskorporasie (RTMC) het intussen gesê hy het ondersoekbeamptes na die toneel ontplooi en sal ŉ deeglike ondersoek doen oor die oorsaak van die ongeluk. Eldo Coaches het gesê die bus het ongeveer 06:45 uit Durban vertrek. “Ons doen ons bes om alle passasiers wat aan boord was, by te staan,” het die maatskappy in ŉ verklaring gesê. Volgens die maatskappy het die voorste wiel van die bus gebars. “Ons gee ons volle samewerking met plaaslike owerhede om seker te maak die ongeluk word deeglik ondersoek.” Maroela Media het vroeër berig die bus het ’n versperring getref en verskeie kere gerol. Die bus het oor die teenoorgestelde baan gerol en langs die snelweg in die veld tot stilstand gekom. Van die insittendes is in die proses uit die bus geslinger.